FI Euroopan unionin virallinen lehti C 195/19

Kanne 28.4.2010 — Unkari v. komissio

(Asia T-194/10)

2010/C 195/32

Oikeudenkäyntikieli: unkari

Asianosaiset

Kantaja: Unkarin tasavalta (asiamiehet): virkamiehet J. Fazekas, M. Fehér, K. Szíjjártó)

Vastaaja: Euroopan komissio

Vaatimukset

— E-Bacchus -tietokantaan komission toimesta kirjattu Tokajská vinohradnícka oblast -suojatu alkuperänimitys, jolla korvattiin Slovakian osalta aikaisemmin rekisteröity Vinohradnícka oblast' Tokaj -suojattu alkuperänimitys, on kumottava

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantaja riitauttaa neuvoston asetuksen (EY) N:o 1234/2007 (1) perusteella Slovakian osalta tehdyn suojattua alkuperänimitystä Vinohradnícka oblast' Tokaj koskevan rekisteröinnin, jonka komissio on tehnyt viinien suojattuja alkuperänimityksiä ja suojattuja maantieteellisiä merkintöjä koskevaan sähköiseen tietokantaan (jäljempänä E-Bacchus -rekisteri).

Kanteen perusteluissa kantaja esittää ensimmäisenä oikeudellisena perusteenaan, että tekemällä muutoksen rekisteriin komissio on rikkonut neuvoston asetuksen (EY) N:o 1234/2007 ja komission asetuksen (EY) N:o 607/2009 (2) asian kannalta merkityksellisiä säännöksiä, koska riitautetulla, E-Bacchus -rekisteriin tehdyllä alkuperänimityksen muutoksella tällaiselle nimitykselle, jota ei voida pitää asetuksen N:o (EY) 1234/2007 118 s artiklan mukaisena ”nykyisenä suojattuna nimityksenä”, taataan uusien säädösten mukaisesti automaattinen suoja.

Kantaja esittää tämän osalta, että unionin viinimarkkinoita koskevien säännösten tullessa voimaan 1.8.2009, Tokajská/Tokajské/Tokajský vinohradnícka oblas -nimitys sai, kuten maantieteellisillä merkinnöillä varustettuja pöytäviinejä koskevan luettelon (3) ja laatuviinejä koskevan luettelon (4) perusteella voidaan todeta, yhteisön oikeuden suojaa.

Tämän lisäksi kantaja esittää, että Slovakian kansallisten oikeussääntöjen tarkastelun perusteella voidaan päätyä samaan tulokseen, koska 30.6.2009 hyväksyttiin Slovakian uusi viinilainsäädäntö, johon otettiin Tokajská vinohradnícka oblast -nimitys. Jos on niin, että sovellettavia asetuksia on tulkittava siten, että kansallisen lainsäädännön voimaan tulolla (1.9.2009) on merkitystä nykyistä suojaa arvioitaessa, olisi sovellettava asetuksen (EY) N:o 607/2009 73 artiklan 2 kohtaa, eli tässä tapauksessa uuden lainsäädännön mukaista nimitystä olisi suojattava asetuksen (EY) N:o 1234/2007 118 s artiklassa tarkoitetulla tavalla ”nykyisenä nimityksenä”.

Toisena oikeudellisena perusteena kantaja esittää, että komissio on rikkonut E-Bacchus rekisteriin pitämisessä ja hoidossa unionin oikeudessa tunnustettuja hyvän hallintotavan, lojaalin yhteistyön sekä oikeusvarmuuden periaatteita ottamalla rekisteriin riidanalaisen merkinnän.

Tässä yhteydessä kantaja toteaa, että hyvän hallintotavan periaatteen johdosta ja erityisesti kun otetaan huomioon kyseessä olevan rekisterin merkitys, komissiolla on velvollisuus taata se, että rekisterissä olevat tiedot ovat oikeita, luotettavia ja täsmällisiä. Komissiolla on tämän osalta erityinen velvollisuus tutkia, millä nimityksillä on viinimarkkinoita koskevien säännösten voimaantulohetkellä kansallisten lainsäädäntöjen mukaan suojaa saavan nimityksen asema. Kantajan mukaan komissio on rikkonut lisäksi lojaalin yhteistyön periaatetta siksi, että se ei ole millään tavoin ilmoittanut Unkarin hallitukselle E-Bacchus -rekisterissä olevan, Slovakiaa koskevan rekisteröinnin muutoksesta tätä ennen eikä sen jälkeen, vaikka komission olisi pitänyt olla tietoinen siitä, että tämä vaikuttaa Unkarin intresseihin. Lopuksi kantaja esittää, että komissio on rikkonut myös oikeusvarmuuden periaatetta pitämällä ja hoitamalla rekisteriä sillä tavoin, että siinä olevia merkintöjä voidaan milloin tahansa takautuvasti muuttaa siten, että muutoksen tekemishetkeä ei voida täsmällisesti osoittaa.

(1) Maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22.10.2007 annettu neuvoston asetus (EY) N:o 1234/2007 (EUVL L 299, 16.11.2007, s. 1)

(2) Neuvoston asetuksen (EY) N:o 479/2008 soveltamista koskevista eräistä yksityiskohtaisista säännöistä tiettyjen viinialan tuotteiden suojattujen alkuperänimitysten, maantieteellisten merkintöjen ja perinteisten merkintöjen sekä merkintöjen ja esittelyn osalta 14.7.2009 annettu komission asetus (EY) N:o 607/2009 (EUVL L 193, 24.7.2009, s. 60).

(3) Luettelo asetuksen (EY) N:o 1493/1999 51 artiklan 1 kohdassa tarkoitetuista jäsenvaltiota pienempien maantieteellisten yksiköiden nimistä (maantieteellisellä merkinnällä varustetut pöytäviinit) (EUVL 2009 C, s. 67)

(4) Luettelo määritellyillä alueilla tuotetuista laatuviineistä (EUVL C 187, s. 1)